title: ديانة أمازيغية قديمة
text: دّيانة لأمازيغية لقديمة هي مجموعة من لمعتقدات و لألهة لقديمة لي عبدوها لأمازيغ، سكان لأصليين ديال شمال افريقيا. بزاف من هاد لمعتقدات تطورات محليا، بينما معتقدات خرة جات ك نتيجة ل تواصل لحضاري عبر تاريخ، مع لأديان لإفريقية تقليدية، و ديانة لمصرية لقديمة، أولا تخدات من عصور قديمة من ديانة لبونية ديال قرطاج، ديانة ليهودية، لميطولوجيا لأيبيرية، و ديانة لهيلينيستية. آخر ما تأترات بيه لمعتقدات لأمازيغية هو لإسلام و ديانات لقديمة ديال لݣزيرة لعربية قبل لإسلام. بعض من هاد لمعتقدات لأمازيغية باقي حاضر ليوم ف تقافة شعبية و لعادات ديال لأمازيغ. و بعض تأتيرات لأمازيغية حاضرة ف لمعتقدات ديال شعوب خرة.
  
  طقوس ديال دفن 
  لبحت لأركيولوجي ف لمقابر لقديمة ف لمغريب لكبير، بين بلي لجتت ديال ناس لميتين كانو مصبوغين ب أوكسيد رصاص. ب رغم من أن هاد لممارسة تعرفات عند لإيبيروموريسيين، هاد تقافة كانت صناعة ديال لحضارة لقبصية. لموتى بعض لمرات كانو كايتدفنو مع لقشور ديال بيض نعام، لمجوهرات، و لأسلحة. لجتت كانو غالبا كايتدفنو ف لوضعية ديال لجنين.
  
  لݣوانش، لي هوما لأمازيغ ديال جزر لكناري، و خلافا لباقي لأمازيغ لي ف لبر رئيس، كانو كايحنطو لموتى. ف 1958، لبروفيسور فابريزيو موري (1925-2010) من جامعة روما، كتاشف واحد لمومياء لي عمرها 5000 عام تقريبا، يعني تقريبا ألف عام قبل من أي مومياء مصرية قديمة.
  
  لعبادة د لموتى 
  ف واحد لكتاب سميتو البربر، دكرو لمؤلفين بلي لعبادة ديال لموتى كانت وحدا من سمات لمميزة ديال لأمازيغ ف لعصور لقديمة. لجغرافي روماني پومپونيوس ميلا قال بلي واحد لمنطقة ف شرق ليبيا لحالية سميتها أوجلة، عتابرو بلي لأرواح ديال لأجداد ديالهم آلهة. كانو كايحلفو بيهم و كايستاشروهوم. و بعد ما كايطلبوهم ف شي حاجة، كاينعسو حدا لقبور ديالهم باش يتسناو رد ف لأحلام ديالهم.
  
  لمؤرخ ليوناني هيرودوت ( 484 ق.م -425 ق.م تقريبا) هضر على نفس هاد لممارسات عند ناسامونس، لي هوما أمازيغ نوميديين سكنو صحاري ديال أوجلة، و لي حدا واحة سيوة ف مصر لحالية. كيقول هيرودوت:
  
  [..] كانو كايحلفو ب رجال ديالهم لي كانو شجعان و مزيانين. كانو كايحطو يديهم على لقبور ديالهم، و كايديرو طقوس ديال تقديس و دعاء، و من بعد كاينعسو حداهم، و أي حاجة كايشوفها لواحد ف لحلم ديالو كايقبلها.
  
  لأمازيغ عبدو حتى لملوك ديالهم. لقبور ديال لملوك نوميديين، هوما من أبرز لمعالم لأترية لي خلاوها لأمازيغ لقدام.
  
  لقبور لأمازيغية لقديمة 
  
  لقبور ديال ناس لّولين و لأجداد ديالهم، كايبين بلي لأمازيغ و لأسلاف ديالهم (نوميديين و لموريطانيين) آمنو ب لحياة بعد لموت.  ناس لي عاشو قبل تاريخ ف شمال لغربي د افريقيا دفنو لموتى ديالهم ف حفر صغيرة، و فاش عرفو بلي لحيوانات كاتقدر تجبد دوك لجتت من تحت لأرض و تاكلهم، بداو كايدفنو لجتت ف حفر عميقة، و من بعد، ولاو يدفنو ف لكهوف، ولا تحت تلال صغيرة من تراب ولا لحجر.
  
  هاد لقبور تطورو من واحد شكل بدائي حتا ولاو أشكال دقيقة و مدروسة، بحال لأهرامات لي منتاشرين ف شمال إفريقيا. شرف ديال دفن ف بحال هاد لأهرامات هو ل ناس لي كانت عندهم مكانة كبيرة ف لمجتمعات ديالهم.
  
  هاد لأهرامات تارو لهتيمام ديال بزاف د لعلماء، بحال محمد شفيق، لي كتب واحد لكتاب كايدوي فيه على تاريخ ديال هاد لقبور، لي قدرو يصمدو حتال ليوم. حاول أنه يربط بين لأهرامات لأمازيغية و لأهرامات لمصرية، من واحد لأساس تاريخي. أشهر هاد لأهرامات لأمازيغية هوما واحد لهرم ف منطقة إيمدغاسن ف دزاير، فيه 19 ميترو من لفترة نوميدية قبل رومانية، و هرم لقبر لملكي لموريطاني، لي كاين ف تيبازة ف دزاير.  هاد لهرم تدفن فيه لملك جوبا تاني، و لملكة كليوباترا سيليني تانية.
  
  لآتار صخرية 
  لقديس أوݣسطين دكر بلي لأفارقة لي كايآمنو ب بزاف د لآلهة عبدو لحجر. أپوليوس حتا هو هضر على هاد لممارسات، و ݣال بلي ناس كانو كايعبدو لحجر ف لقرن تاني. هاد تقافة يمكن كانت جزء من لعبادة د لموتى و لعبادة د نجوم.
  
  لمعلمة ديال مسورة هي أشهر معلمة أترية صخرية ف شمال لغربي د إفريقيا، كاتكوّن من دائرة من لحجر، و وسطها كاين واحد لقبر على شكل هضبة. أعلى حجرة ف هاد دائرة طولها كتر من 5 ميترو. و على حساب ما ݣالت لأسطورة، هاد لقبر هو ديال لملك لأسطوري أنتي. واحد لمعلمة صخرية تكتاشفات ف لجنوب د كازا ف 1926، و لقاوها منقوشة ب عبارات جنائزية ب تيفيناغ.
  
  هيرودوت ݣال بلي لأمازيغ لقدام عبدو شمس و لقمر، و دارو طقوس د تضحية من أجلهم. ݣال:
  
  كايبداو ب لودن ديال ضحية، لي كايقطعوها و كايلوحوها على ديورهم. كايقتلو لحبوان من لعنق. كايضحيو من أجل شمش و لقمر، و ماشي لأي اله اخر. هاد لعبادة معروفة عند كاع ليبيين.
  
  لخطيب روماني سيسيرو (105 ق.م – 43 ق.م) هضر على نفس طقوس ف كتابو في الجمهورية (لحلمة ديال سكيبيو)
  
  فاش (لمتكلم هو سكيپيو) تعرفت عليه، راجل لكبير ف لعمر (ماسينيسا، لملك ديال لماسيل) عنقني، و بكا، و من بعد شاف ف سما، و ݣال، كنشكرك أ سما، و كنشكر ݣاع لكائنات سماوية، أنني و قبل ما نودّع هاد لحياة، كانستقبل ف لمملكة ديالي، و ف لقصر ديالي، سكيپيو 
  
  كاينين بعض نقوش ب لاتينية تلقاو ف شمال لغربي د إفريقيا، مهداة ل لإله ديال شمش. متال على هاد نقوش كاين ف سوق أهراس (لبلاصة فين تزاد أوݣستين) ف دزاير، مكتوب فيه "Solo Deo Invicto" ب لاتينية.
  
  لمعتقدات لّيبية لمصرية 
  لمصريين لقدام كانو جيران ديال لأمازيغ، ب تالي من طبيعي أن بعض لآلهة تعبدو من قبل شعبين ب جوج. لآلهة لمصرية ليبية يمكن تصنف على حسب لأصل ديالها.
  
  لآلهة لمصرية 
  هيرودوت ݣال بلي لأمازيغ شرقيين لقدام عبدو إيزيس و ست. ݣال
  
  لّيبيين لقدام عمرهوم كلاو لحم ديال لبݣر، ل نفس سبب لي خلا لمصريين ماياكلوهش، و ماكانوش كايربّيرو لخنازير، و حتا ف سيرين (منطقة ف شرق ليبيا)، لعيالات كانو كايشوفو بلي خايب لواحد ياكل لبݣري، و بهادشي تايكرمو الالهة لمصرية ايزيس، لي تايعبدوها عن طريق صيام و لإحتفالات. لعيالات د مدينة برقة حرمو على ريوسهم ماشي غير لحم د لبݣري، و لكن حتا لحم د لخنزير.
  
  هاد لّيبيين لي ماكانوش تاياكلو لحم د لخنزير حيت رتابط مع لإله ست، و ماكانوش تاياكلو لحم د لبݣري، حيت مرتابط ب الالهة ايزيس
  
  عيون لكلام 
  
   
  لأديان لإفريقية لقديمة
  تاريخ د شمال إفريقيا
  ميطولوجيا د شمال إفريقيا
  أمازيغ